Diari Oficial de la Generalitat Valenciana


Sumari del DOGV 3956, del 09-03-2001 (2001/1913)

Informació pública de la memòria de retaxació de càrregues i del projecte d'urbanització del programa d'actuació integrada de la unitat d'execució número 1 del pla parcial Sensal.
-----------------------------------------------------------------------------------------------------------------------------------------------------------------------------------

### Dades del document

Número de DOGV
:   3956

Data del DOGV
:   09-03-2001

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2001/1913


Organisme emissor
:   Ajuntament de Castelló de la Plana

Tipus de document
:   Anunci

Informació pública de la memòria de retaxació de càrregues i del projecte d'urbanització del programa d'actuació integrada de la unitat d'execució número 1 del pla parcial Sensal. [2001/M1913]
  
La Comissió de Govern de l'Ajuntament de Castelló de la Plana, en sessió celebrada en data 22 de desembre de 2000, va adoptar el següent acord:
  
Vist l'expedient que s'està tramitant per a revalorar les càrregues d'urbanització i aprovar el projecte d'urbanització dels terrenys compresos en la unitat d'execució número 1 del pla parcial Sensal i els següents
  
Antecedents
  
1. En data 11 de febrer de 1997, la mercantil Calviga SA va presentar davant d'aquest ajuntament còpia de l'alternativa tècnica de programa per al desenvolupament urbanístic de la unitat d'execució abans indicada, formant part de la documentació presentada l'avantprojecte d'urbanització.
  
2. En data 16 de maig de 1997 es va procedir a l'obertura de les proposicions juridicoeconòmiques presentades per Calviga SA i Residencial Sensal SA.
  
3. Els serveis tècnics municipals van emetre un informe de l'avantprojecte d'urbanització i van realitzar diverses observacions relatives a la situació dels centres de transformació, enllumenat, reg etc.
  
4. En data 30 de juliol de 1998, es va acordar aprovar el programa d'actuació integrada de la unitat d'execució número 1 Sensal, i es va seleccionar l'alternativa tècnica formulada per Calviga SA i l'oferta econòmica presentada per Residencial Sensal SA, i s'atribuí la condició d'urbanitzador a aquesta última.
  
5. En data 21 d'abril de 1998, Residencial Sensal SA va presentar en aquest ajuntament el projecte d'urbanització dels terrenys de la unitat d'execució número 1 del pla parcial Sensal, que corresponia a l'avantprojecte aprovat i tenia en compte les observacions que hi van realitzar els serveis tècnics municipals.
  
6. Els documents suara esmentats es van protocol·litzar mitjançant acta, pel notari d'aquesta ciutat el senyor Antonio Àries Giner i es van exposar al públic durant el termini de 20 dies a efectes d'al·legacions, mitjançant anuncis en el Diari Oficial de la Generalitat Valenciana número 3.256 de 3 de juny de 1998, Butlletí Oficial de la Província de Castelló número 58 de 14 de maig de 1998 i el periòdic Mediterráneo de Castelló de 6 i 14 de maig de 1998, amb remissió d'avisos als interessats.
  
7. El projecte d'urbanització va ser sotmés a informe de l'enginyer agrònom municipal, qui va efectuar diverses observacions que bàsicament es concreten en la necessitat de substituir algunes espècies vegetals per altres més adequades, situar els arbres de les zones d'aparcament en altres més protegides, instal·lar un sistema de reg que economitze el manteniment de la jardineria i ampliar tant el mobiliari urbà com els espais per a pas de vianants situats entre els jardins.
  
Per la seua banda, l'enginyer de camins i l'enginyer tècnic industrial municipals van advertir la necessitat de preveure la col·locació de contenidors per a diversos productes, papereres, lluminàries d'unes característiques adequades, unificació de qualitats en algunes zones, adequació dels passos de minusvàlids, previsió de tubs de reserva per a futurs operadors de comunicació per cable etc.
  
8. Amb posterioritat, l'urbanitzador va presentar un nou projecte d'urbanització que donava resposta a les observacions dels tècnics municipals i una memòria de càrregues d'urbanització amb un increment respecte a les càrregues aprovades de 341.121.112 pessetes; dels documents suara esmentats, els tècnics municipals han emés un informe favorable del seu contingut i valoració; per tot això i tenint en compte que:
  
1. L'important desenvolupament urbanístic de la nostra ciutat durant aquests últims anys que ha fet aconsellable determinar criteris d'urbanització uniformes, l'aparició de noves tecnologies la implantació de les quals s'ha de tindre en compte de cara a un futur pròxim, l'aprovació dels documents de la revisió del Pla General que contenen normes d'urbanització que és convenient que s'incorporen en els projectes d'urbanització i la necessitat de dotar les zones residencials de serveis ben distribuïts de qualitats i disseny adequats, ha fet que l'ajuntament corregisca i introduïsca canvis en el projecte d'urbanització, el qual prové d'un avantprojecte.
  
2. En els informes tècnics emesos al projecte d'urbanització, s'han introduït una sèrie d'exigències que no figuraven en l'avantprojecte aprovat per l'ajuntament i que suposen un increment en el pressupost de l'obra urbanitzadora de 642.810.638, que passa de 8.248.762.979 pessetes a 0.454.027.758 pessetes.
  
3. L'article 29.2 de la Llei Reguladora de l'Activitat Urbanística estableix que els programes d'actuació integrada tenen per objecte, entre altres, regular els compromisos i obligacions que assumeix l'urbanitzador designat en aprovar el programa, i defineix les seues relacions amb l'administració i els propietaris, per la qual cosa en el cas que es canvien els paràmetres que es van tindre en compte per a la seua aprovació, els esmentats compromisos i obligacions s'han de modificar.
  
4. De l'article 29.10 i 67.3 de la Llei Reguladora de l'Activitat Urbanística es desprén que l'agent urbanitzador es configura com un concessionari de la funció urbanística, que les decisions públiques que alteren el desenvolupament d'una actuació integrada, variant les previsions del programa comportaran les compensacions econòmiques que pertoquen per a restaurar l'equilibri econòmic i que amb motiu de l'aprovació del projecte es podrà modificar la previsió de càrregues, sempre que la variació obeïsca a causes objectives la previsió de les quals no haguera sigut possible en comprometre's l'urbanitzador a executar l'actuació. Per tot això i atés que en aquest cas les observacions efectuades pels tècnics municipals obeeixen a causes objectives d'interés públic i que l'urbanitzador en principi no va poder preveure, és procedent la retaxació de càrregues per a restaurar l'equilibri econòmic de l'actuació.
  
5. L'article 67 de l'esmentada norma estableix que les càrregues d'urbanització corresponen als propietaris de sòl que han de retribuir a l'urbanitzador, entre aquestes càrregues figura el cost de les obres d'urbanització, que en aquest cas s'han incrementat amb la consegüent millora de les obres, la qual cosa redunda en millors condicions dels solars resultants; per la qual cosa és procedent repercutir l'esmentat increment als propietaris de sòl.
  
6. De l'article 67.4 de la Llei Reguladora de l'Activitat Urbanística es desprén que abans de l'aprovació del projecte o amb motiu d'incidències sobrevingudes en la seua execució, els afectats podran manifestar discrepàncies respecte als costos pressupostats; per la seua banda l'article 46.1, referit als programes d'actuació integrada, i l'article 53 en relació amb la disposició addicional segona de la mateixa norma, estableixen el procediment per a aprovar els programes d'actuació integrada i els projectes d'urbanització, atribuint a l'alcalde la competència per a exposar-lo al públic, per la qual cosa és procedent obrir un termini de 20 dies perquè els interessats puguen formular discrepàncies respecte dels costos pressupostats i al·legacions al projecte d'urbanització que conté els nous costos.
  
7. A petició de l'urbanitzador, el lletrat Manuel Gomez-Ferrer Morant emet informe en què s'estudia la possibilitat de revalorar les càrregues d'urbanització a càrrec dels propietaris de sòl en incorporar noves exigències en el projecte d'urbanització, i es conclou afirmativament.
  
Per tot això, vist l'informe dels enginyers de camins, agrònom i tècnic industrial emesos a l'efecte, l'informe del lletrat Manuel Gómez-Ferrer Morant, l'informe de la cap de Coordinació i Gestió Administrativa d'Urbanisme i els preceptes abans mencionats, a proposta de la Comissió Informativa d'Urbanisme i Obres, s'acorda:
  
Primer
  
Modificar les càrregues d'urbanització del programa d'actuació integrada de la unitat d'execució número 1 del pla parcial Sensal, aprovat el 30 de juliol de 1998, que s'incrementen en la quantitat de 105.643.580 pessetes, exposar al públic i notificar el seu contingut als propietaris afectats perquè en el termini de 20 dies puguen formular-hi al·legacions.
  
Segon
  
Exposar novament al públic i notificar als interessats el projecte d'urbanització dels terrenys inclosos en la unitat d'execució número 1 del pla parcial Sensal, amb un pressupost de 6.440.897.346 pessetes, en el que es contenen les noves unitats d'obra que incrementen els costos d'aquestes.
  
La qual cosa es fa pública perquè en prengueu coneixement, i s'adverteix que en el termini de 20 dies des del següent dia al de la publicació d'aquest anunci, els interessats podran consultar l'expedient (de 09.00 a 14.00 hores, en la Secció d'Urbanisme i Obres de l'Ajuntament de Castelló de la Plana, 4a planta) i presentar-hi les al·legacions que consideren convenients.